钦定古今图书集成/理学汇编/字学典/第057卷 > 《唐张彦远历代名画记》 > 《论鉴识收藏购求阅玩》
## 钦定古今图书集成/理学汇编/字学典/第057卷 > 《唐张彦远历代名画记》 > 《论鉴识收藏购求阅玩》

夫识书人多识画，自古蓄聚宝玩之家，固亦多矣。则
有收藏而未能鉴识，鉴识而不善阅玩者，阅玩而不
能装褫，装褫而殊亡铨次者，此皆好事者之病也。贞
观、开元之代，自古盛时，天子神圣而多才，士人精博
而好艺，购求至宝，归之如云。故内府图书，谓之“大备”，
或有进献以获官爵，或有搜访以获锡赉。又有从来
蓄聚家，自号“图书之府。”蓄聚既多，必有佳者，妍媸浑
杂，亦在诠量。是故非其人，虽近代亦朽蠹，得其地，则
远古亦完全。其有晋、宋名迹，焕然如新，已历数百年，
纸素彩色未甚败。何故？开元、天宝踪迹或已耗散，良
由宝之不得其地也。夫金出于山，珠产于泉，取之不
已，为天下用。图画岁月既久，耗散将“尽，名人艺士，不
复更生，可不惜哉！夫人不善宝玩者，动见劳辱，卷舒
失所者，操揉便损，不解装褫者，随手弃捐。遂使真迹
渐少，不亦痛哉！”非好事者，不可妄传书画；近火烛，不
可观书画；向风日正餐饮，唾涕不洗手，并不可观书
画。昔桓元爱重图书，每示宾客，客有非好事者，正餐
寒具，以手捉书画大点污，元惋惜移时。自后每出法
书，辄令洗手。人家要置一平安床褥，拂拭舒展观之。
大卷轴宜造一架，观则悬之。凡书画时时舒展，即免
蠹湿。余自弱年鸠集遗失，鉴玩装理，昼夜精勤。每获
一卷，遇一幅必孜孜葺缀，竟日宝玩。可致者，必货弊
衣，减粝食，妻子仆僮，切切𠷣笑。或曰：“终日为无益之
事，竟何补哉？”既而叹曰：“若复不为无益之事，则安能
悦有涯之生。”是以爱好愈笃，近于成癖。每清晨闲景，
竹窗松轩，以千乘为轻，以一瓢为倦，身外之累，且无
长物，唯书与画，犹未忘情。既颓然以忘言，又怡然以
观阅。常恨不得窃观御府之名迹，以资书画之广博。
又好事家难以假借，况少真本书，则不得笔法，不能
结字，已坠家声，为终身之痛。画又迹不逮意，但以自
娱，与夫熬熬汲汲，名利交战于胸中，不亦犹贤乎！昔
陶隐居启梁武帝曰：“愚固博涉，患未能精，苦恨无书愿作主书令史。晚爱楷隶，又羡典掌之人。”人生数纪
之内，识解不能，周流天壤，区区惟恣五欲，实可愧耻！
每以得作才鬼，犹胜顽仙。此陶隐居之志也。由是书
画皆为清妙。况余凡鄙于二道，能无癖好哉。